钦定古今图书集成/方舆汇编/职方典/第1261卷 > 《重修常德府儒学记》锺蜚英
## 钦定古今图书集成/方舆汇编/职方典/第1261卷 > 《重修常德府儒学记》锺蜚英

今天子即位五年，海内向安，人文蔚兴，庶几乎化成
之盛。惟重湖以北，诗书之韵，间有郁而未畅者。天子
念常武，故阜陵潜藩，自二管而后，声容沄沄，奕奕斯
张其不坠之绪。一日，朝丞相御史，慨然曰：“予有臣日
升，昔所亲擢第一，义击戚畹之有声气不法者，抚柔
此土，舍之孰寄？”是日下丞相出左符，命之曰：“昔守臣”
颖掾，秀水斗门，是以有《玉带河》之号。汝为同姓，往即
乃封。敬哉既至，除苛解挠，宽政薄赋。利害之事，以罢
以行。既悉厥力，人用丕乂。洞花水芷，各有德色。瑞莲
甘露，咸献异状。乃访旧典，乃崇学校。乃堂乃殿，乃庑
乃门。楼阁翚飞，山川改色。昔卑陋，今赫张；昔苟且，今
壮伟。学敞而士斯劝，境易而人不知。“流祉发祥，日月
大异。是岁南宫三人，数倍于昔，辟雍二人，昔无今见。”
信哉！人文固贵乎作兴，而地灵亦贵乎宣发也。天子
嘉公治状，升湖北常平使者，领郡如故，书来请记，蜚
英以为三代之学，皆所以明人伦。唐设科取士，若孝
廉、若明经，犹仿佛乎乡举里选之意，而士之志于苟
得者，往往掷岁月于时文呫哔之间，末流患失，至举
藩镇破碎之，天下黼黻，而三代之误君误国，其弊有
不忍言者。我宋龙兴，周、程、张、朱辈出，风动波随，学校
之士非《四书》不读，非性理不谈，陋视汉、唐矣。然而骛
意上达，而或忽于下学之功；未能应对进退，而或自
诡于精义入神之妙。所谓“五者之伦，若未及深讲。”呜
呼！伊、“洛立教，岂如是哉？常武故义陵，是为守节礼义
之国，流风尚有，声光未歇。吾党之士，挹沅波而会意，
翫阳翠而醒心，尚友求仁，夙夜敬戒。异时处大难，临
大节，垂绅正色，于以扶国家方兴之运，而寿其道于
无穷，是无愧于义陵之名矣。此固三代之学也。”